Føroyingar, sum hava útlendskan arbeiðsgevara og útlendskan eftirlønarveitara, kunnu sleppa undan, at eftirlønin verður skattað við inngjaldi. Serliga skipanin verður gjørd, tí fleiri av teimum, ið bæði hava útlendskan arbeiðsgevara og eftirlønaruppsparing, ikki hava fingið tillagað síni eftirlønarviðurskifti til føroysku lógarásetingina um skatting av eftirløn við inngjaldi. Eftir at lógarásetingin um skatting av eftirlønum við inngjald frá 1. juli 2012 eisini fer at fevna um útlendskar eftirlønarskipanir, kundu hesir persónar komið í vanda fyri at fáa eina eyka skattarokning. Landstýrið arbeiðir tí við eini serskipan, sum hesir kunnu velja. Um persónar velja serskipanina, hevur tað við sær, at fyri kapitalpensjón, sum er inngoldin eftir 1. juli 2012, verður kravt eitt avgjald á 45 prosent í sambandi við útgjald. Hetta avgjaldið er hægri enn tey 40 prosentini, sum annars verða kravd, um eftirløn verður skattað við inngjaldi.